**Informatīvais ziņojums "Par Ministru kabineta 2021.gada 26.janvāra sēdes protokollēmumā (Nr. 9 3. §) “Par Rīcības plānu Covid-19 izplatības ierobežošanai ilgstošas sociālās aprūpes un sociālās rehabilitācijas institūcijās”**

**4.punktā dotā uzdevuma izpildi”**

Izpildot Ministru kabineta 2021.gada 26.janvāra sēdes protokollēmuma (Nr. 9 3. §) “Par Rīcības plānu Covid-19 izplatības ierobežošanai ilgstošas sociālās aprūpes un sociālās rehabilitācijas institūcijās” 4.punktā doto uzdevumu “*Labklājības ministrijai iesniegt izskatīšanai Ministru kabineta 2021.gada 9.februāra sēdē informāciju par Rīcības plāna Covid-19 izplatības ierobežošanai ilgstošas sociālās aprūpes un sociālās rehabilitācijas institūcijās izpildes gaitu*”, Labklājības ministrija (turpmāk – LM) sadarbībā ar Veselības ministriju (turpmāk – VM) ir izstrādājusi informatīvo ziņojumu par Rīcības plāna Covid-19 izplatības ierobežošanai ilgstošas sociālās aprūpes un sociālās rehabilitācijas institūcijās (turpmāk – Rīcības plāns) izpildes gaitu.

Rīcības plānā noteiktie pasākumi Covid-19 infekcijas izplatības ierobežošanai ilgstošas sociālās aprūpes un sociālās rehabilitācijas institūcijās (turpmāk – ilgstošas sociālās aprūpes institūcijas) īsteno koordinētas darbības šādos mērķētos rīcības virzienos:

1. Operatīvo jautājumu risināšana,
2. Situācijas monitorings un kontrole,
3. Epidemioloģisko drošības prasību ievērošana,
4. Infekcijas izplatības prevencija,
5. Atbalsts ilgstošas sociālās aprūpes institūciju darbiniekiem,
6. Komunikācija ar klientu tuviniekiem un institūcijām,
7. Izejas pasākumi.

Rīcības plānā noteikto pasākumu īstenošanā iesaistītās institūcijas ir LM, VM, ilgstošas sociālās aprūpes institūcijas, Veselības inspekcija (turpmāk – VI), Vides aizsardzības un reģionālās attīstības ministrija (turpmāk – VARAM), Valsts aizsardzības militāro objektu un iepirkumu centrs (turpmāk – VALIC), Valsts ugunsdzēsības un glābšanas dienests (turpmāk - VUGD), Aizsardzības ministrija (turpmāk – AiM). Kā jau Rīcības plānā minēts, Rīcības plāns nav noslēgts, tas tā īstenošanas laikā var tikt papildināts ar jauniem rīcības virzieniem, pasākumiem, veicamām darbībām un to izpildes monitoringu atbilstoši aktuālajai situācijai ilgstošas sociālās aprūpes institūcijās un valstī kopumā.

**I Informācija par** **Covid-19 izplatību ilgstošas sociālās aprūpes institūcijās**

Saskaņā ar valsts informācijas sistēmas “Sociālo pakalpojumu sniedzēju reģistrs”[[1]](#footnote-1) datiem ilgstošu sociālās aprūpes un sociālās rehabilitācijas pakalpojumu institūcijā[[2]](#footnote-2) sniedz **215** iestādes, no kurām **26** valsts ilgstošas sociālās aprūpes institūcijas, **189** pašvaldību un privātās ilgstošas sociālās aprūpes institūcijas. Kopējais klientu skaits ilgstošas sociālās aprūpes institūcijās pēc Labklājības ministrijas rīcībā esošās informācijas[[3]](#footnote-3) ir **13 635** personas.

1. Covid-19 izplatība pašvaldību un privātpersonu dibinātajās ilgstošas sociālās aprūpes institūcijās

Laika periodā no 25.01.2021. līdz 05.02.2021. pašvaldību un privātpersonu dibinātajās ilgstošas sociālās aprūpes institūcijās konstatēti 387 jauni Covid-19 gadījumi, šajā laika periodā stacionēti 38 klienti ar Covid-19, miruši 35 ar Covid-19 saslimušie/inficētie klienti, savukārt 1241 klienti izveseļojušies no Covid-19. Salīdzinot 25.01.2021. ar 05.02.2021. inficējušos ar Covid-19 klientu skaits ir samazinājies par 43.25%, bet, ja salīdzina 01.02.2021. datus ar 05.02.2021. datiem, inficēto ar Covid-19 klientu skaits ir pieaudzis par 13.15%.

Pavisam laika periodā no 25.01.2021. līdz 05.02.2021. ilgstošas sociālās aprūpes institūcijās Covid-19 diagnosticēts 204 darbiniekiem, tomēr jāatzīmē, ka ir vērojams samazinājums, kā redzams zemāk redzamajās diagrammās - 25.01.2021. tie bija 43 darbinieki, savukārt 05.02.2021.tie vairs ir tikai 18 darbinieki. Detalizētāku informāciju par Covid-19 izplatību pašvaldību un privātpersonu dibinātajās ilgstošas sociālās aprūpes institūcijās skatīt 1.tabulā, 1. un 2.diagrammā.

1.tabula

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  | **Konstatēti jauni Covid - 19 gadījumi (klientiem)** | **Ar Covid - 19 stacionēti**  **(klientu skaits)** | **Izveseļojušies no Covid – 19**  **(klientu skaits)** | **No Covid-19 mirušo klientu skaits** | **Kopējais slimo klientu ar Covid – 19 skaits** | **Darbinieku skaits, kuriem** | |
|  |  | **diagnosticēts Covid-19** | **noteikts Covid -19 kontaktpersonas statuss** |
| **SAC (pašvaldību, NVO un privātie)** | **25.01.2021** | 34 | 12 | 638 | 3 | **652** | 43 | 55 |
| **26.01.2021** | 65 | 1 | 138 | 4 | **575** | 33 | 51 |
| **27.01.2021** | 11 | 7 | 128 | 1 | **457** | 24 | 40 |
| **28.01.2021** | 39 | 4 | 59 | 2 | **435** | 10 | 11 |
| **29.01.2021** | 44 | 3 | 110 | 6 | **363** | 18 | 28 |
| **30.01.2021** | 1 | 2 | 4 | 6 | **354** | 2 | 2 |
| **31.01.2021** | 24 | 3 | 7 | 2 | **369** | 4 | 6 |
| **01.02.2021** | 3 | 4 | 39 | 6 | **327** | 3 | 4 |
| **02.02.2021** | 26 | 0 | 36 | 0 | **317** | 1 | 3 |
| **03.02.2021** | 85 | 1 | 58 | 0 | **344** | 18 | 11 |
| **04.02.2021** | 22 | 1 | 22 | 3 | **341** | 30 | 19 |
| **05.02.2021** | 33 | 0 | 2 | 2 | **370** | 18 | 34 |

Avots: Pašvaldību un privātpersonu dibināto ilgstošas sociālās aprūpes institūciju dati, 25.01.2021. – 05.02.2021.

1.diagramma

Avots: Pašvaldību un privātpersonu dibināto ilgstošas sociālās aprūpes institūciju dati, 25.01.2021. – 05.02.2021.

2.diagramma

Avots: Pašvaldību un privātpersonu dibināto ilgstošas sociālās aprūpes institūciju dati, 25.01.2021. – 05.02.2021.

1. Covid-19 izplatība valsts ilgstošas sociālās aprūpes institūcijās

Laika periodā no 18.01.2021. līdz 05.02.2021. valsts ilgstošas sociālās aprūpes institūcijās (turpmāk – VSAC) kopumā ir konstatēti 630 jauni Covid-19 gadījumi, šajā laika periodā ir stacionēti 8 klienti ar Covid-19, miruši 20 ar Covid–19 inficējušies/saslimušie klienti, savukārt 380 klienti laika periodā no 28.01.2021. – 05.02.2021. izveseļojušies. Lielākajai daļai VSAC klientu, kuri bija inficējušies ar Covid-19, slimība noris bez simptomiem[[4]](#footnote-4), tieši tāpēc lielākā daļa Covid-19 gadījumu VSAC tika noteikta tikai testēšanas rezultātā. Vienlaikus jāatzīmē, ka kopējais ar Covid-19 inficēto personu skaits VSAC, kaut arī ir mainīgs, tomēr kopumā pakāpeniski samazinās. Darbinieku skaits, kuri ir inficējušies ar Covid-19, arī ir mainīgs, bet mazāks kā bija janvāra beigās. Detalizētu informāciju par Covid-19 izplatību VSAC skatīt 2.tabulā un 3.diagrammā.

2.tabula

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Konstatēti jauni Covid - 19 gadījumi klientiem** | |  | **izveseļojušos klientu no Covid – 19 skaits** | **mirušo klientu no Covid-19 skaits** | **Kopējais slimo klientu skaits ar Covid - 19** | **Darbinieku skaits, kuriem** | |
|  | **kopā klientu skaits** | **no tiem stacionēti** | **diagnosticēts Covid-19** | **noteikts Covid -19 kontaktpersonas statuss** |
| **18.01.2021.-25.01.2021.** | 273 | - |  | - | 7 | **613** | 169 | 42 |
| **27.01.2021.** | 77 | - | - | | 1 | **490** | - | - |
| **28.01.2021.** | 26 | 1 |  | 111 | 1 | **415** | 19 | 10 |
| **29.01.2021.** | 21 | 0 |  | 96 | 0 | **412** | 14 | 7 |
| **01.02.2021.** | 16 | 1 |  | 23 | 4 | **319** | 9 | 3 |
| **02.02.2021.** | 79 | 1 |  | 0 | 4 | **301** | 9 | 1 |
| **03.02.2021.** | 83 | 4 |  | 28 | 3 | **217** | 13 | 0\* |
| **04.02.2021.** | 2 | 1 |  | 80 | 0 | **217** | 0\* | 12 |
| **05.02.2021.** | 53 | 0 |  | 42 | 0 | **242** | 7 | 13 |

\*Dati tiek precizēti.

Avots: VSAC dati, 18.01.2021. – 05.02.2021.

3.diagramma

Avots: VSAC dati, 02.11.2020. – 05.02.2021.

Situācija ilgstošas sociālās aprūpes institūcijās, tāpat kā kopējā situācija ar Covid-19 pārējā sabiedrībā, ir mainīga, un, lai tā stabili uzlabotos, ir nepieciešams steidzami uzsākt institūcijas darbinieku un klientu vakcināciju. Kamēr vakcinācija vēl nav uzsākta un pilnībā veikta, šobrīd piesardzības un drošības pasākumi ilgstošas sociālās aprūpes institūcijās ir noteikti atbilstoši ļoti augsta Covid-19 riska izplatības līmenim[[5]](#footnote-5). Covid-19 izplatībai samazinoties, masveida vakcinācijas ilgstošas sociālās aprūpes institūcijās rezultātā, pakāpeniski notiks pāreja uz zemāka riska fāzi, mazinot piesardzības un drošības pasākumus.

Ņemot vērā minēto, ilgstošas sociālās aprūpes institūcijās:

1. ir ļoti svarīgi pēc iespējas ātrāk veikt klientu un darbinieku informēšanu par gaidāmo vakcinācijas procesu, un veikt vakcināciju;
2. turpināt jau noteikto piesardzības un drošības pasākumu nodrošināšanu, t.sk. testēšanu pēc Slimību profilakses un kontroles centrs (turpmāk – SPKC) noteiktā algoritma;
3. nodrošināt Rīcības plānā noteikto pasākumu ieviešanu, t.sk. eksprestestēšanu, pulsa oksimetru izmantošanu, kā arī konsultatīvā un informatīvā atbalsta sniegšanu darbiniekiem.

**II Rīcības plānā noteikto darbību izpildes progress**

|  |  |  |  |  |  |
| --- | --- | --- | --- | --- | --- |
| **Nr.** | **Veicamās darbības** | **Atbildīgā institūcija** | **Līdzatbildīgās institūcijas** | **Izpildes termiņš** | **Izpilde uz 05.02.2021.** |
| 1. **Nodrošināt operatīvo jautājumu risināšanu** | | | | | |
| 1.1. | Noteikt starpinstitūciju sadarbības koordinatorus (koordinatoru grupa) operatīvai informācijas apmaiņai par aktuālāko situāciju Covid-19 ierobežošanas pasākumu nodrošināšanā ilgstošas sociālās aprūpes institūcijās | LM | VM, VARAM, LPS, VI | 29.01.2021. | **IZPILDĪTS**  Noteikti starpinstitūciju sadarbības koordinatori no visām Rīcības plāna izstrādē iesaistītajām institūcijām:   1. Dace Rītiņa, Ingrīda Tikiņa, LM; 2. Marika Petroviča, VM; 3. Viktorija Zefirova-Tačinska, VI; 4. Agnese Pabērza-Draudiņa, VARAM; 5. Ilze Rudzīte, LPS. |
| 1.2. | Noteikt kārtību operatīvas informācijas apmaiņai starp visiem iesaistītajiem, tai skaitā izveidojot kopīgiem paziņojumiem vienotu e-pasta adresi | LM | VM, VARAM, LPS, ilgstošas sociālās aprūpes institūcijas | 29.01.2021. | **IZPILDĪTS**  Ar LM 02.02.2021.rīkojumu Nr.10 “Par informatīvā tālruņa un vienotās e-pasta adreses ieviešanu un kontaktpersonu noteikšanu”, noteikta kārtība operatīvas informācijas apmaiņai, vienots tālruņa numurs un vienota e-pasta adrese informācijas saņemšanai par ilgstošas sociālās aprūpes institūcijas darbību Covid-19 infekcijas izplatības apstākļos.  Informācija par vienoto e-pastu un tālruni izvietota LM tīmekļa vietnē, Facebook un Instagram kontos, izplatīta ilgstošas sociālās aprūpes institūciju semināros 28.01.2021. un 04.02.2021.  Operatīvas informācijas apmaiņa starp visiem iesaistītajiem starpinstitūciju sadarbības koordinatoriem notiek operatīvi atbilstoši konstatētajam problēmjautājumam vai saņemtajai informācijai. Vismaz 1 reizi nedēļā notiek attālināta LM un VM sadarbības koordinatoru sanāksme Zoom platformā. |
| 1.3. | Sniegt priekšlikumus koordinatoru grupai par nepilnību novēršanu Covid-19 ierobežošanas pasākumu nodrošināšanā ilgstošas sociālās aprūpes institūcijās | LM, VM, ilgstošas sociālās aprūpes institūcijas | VI, VARAM, LPS | 30.06.2021. | **PROCESĀ**   1. Pārskata periodā ir konstatētas problēmas ilgstošas sociālās aprūpes institūcijās ar Covid-19 inficējušos klientu radītajiem atkritumiem un to apsaimniekošanu. LM organizētajā 04.02.21. sanāksmē ar ilgstošas sociālās aprūpes institūcijām piedalījās arī VARAM koordinatore un citi VARAM pārstāvji, lai izskaidrotu kārtību, kādā ir apsaimniekojami ar Covid-19 inficējušos klientu radītie atkritumi. 2. VI 2020.gadā sadarbībā ar LM ir veikusi integrēto pārbaudi ,,Par sociālās aprūpes institūcijās klientiem nodrošinātās aprūpes kvalitāti”. Minēto pārbaužu rezultāti detalizēti ir apkopoti ziņojumā kopā ar rekomendācijām par nepieciešamajiem uzlabojumiem. Kopziņojums 02.02.2021. iesniegts LM. 3. Proaktīvi 02.02.2021. ir notikusi tikšanās ar Vakcinācijas projekta biroja komunikācijas koordinatori Ievu Stūri par ilgstošas sociālās aprūpes konstitūciju klientu un darbinieku informēšanu par vakcinācijas procesu, t.sk. nepieciešamajiem informatīvajiem materiāliem, ņemot vērā klientu individuālās vajadzības (piem. vecums, dažādu funkcionālie traucējumi); 4. Ņemot vērā situāciju, ka nereti ilgstošas sociālās aprūpes institūcijās veidojas problēmsituācijas ar primārās veselības aprūpes pakalpojumu nodrošināšanu, Nacionālais veselības dienests (turpmāk - NVD), saņemot informāciju par šādu gadījumu, operatīvi risina katru individuālo gadījumu un nodrošina ģimenes ārsta piesaisti ilgstošas sociālās aprūpes institūcijās. Lai motivētu ģimenes ārstus uzņemties klientu ilgstošas sociālās aprūpes institūcijās veselības aprūpi, NVD pārskatīja un papildināja ģimenes ārsta mājas vizītes apmaksas nosacījumus. 5. Papildus katru nedēļu SPKC sniedz datus LM par saslimšanas gadījumiem/tendencēm ilgstošas sociālās aprūpes institūcijās. |
| 1.4. | Turpināt organizēt attālināti regulāras sanāksmes ar visu ilgstošas sociālās aprūpes institūciju direktoriem par aktuāliem un praktiskiem jautājumiem Covid-19 ierobežošanas pasākumu nodrošināšanā, vadlīniju un rekomendāciju praktiskā ieviešanā | LM | VM, SPKC, VARAM, ilgstošas sociālās aprūpes institūcijas, LPS | Reizi nedēļā, izpildīts un turpinās līdz 30.06.2021. | **PROCESĀ**  Regulāras sanāksmes valsts ilgstošas sociālās aprūpes institūciju direktoriem notiek katru nedēļu - pirmdienās, bet visu ilgstošas sociālās aprūpes institūciju pārstāvjiem katru nedēļu – ceturtdienās. Pārskata periodā ir notikušas divas sanāksmes ar valsts ilgstošas sociālās aprūpes institūciju direktoriem (25.01.2021., 01.02.2021.) un divas ar visu ilgstošas sociālās aprūpes institūciju direktoriem par aktuāliem un praktiskiem jautājumiem Covid-19 ierobežošanas pasākumu nodrošināšanā, vadlīniju un rekomendāciju praktiskā ieviešanā (28.01.2021., 04.02.2021.).  28.01.2021. LPS sadarbībā ar LM, Rīgas domes Labklājības departamentu un Rīgas sociālās aprūpes centru “Mežciems” (turpmāk – RSAC “Mežciems”) organizēja semināru ilgstošas sociālās aprūpes institūciju darbiniekiem par praktiskiem darba aspektiem Covid - 19 pandēmijas apstākļos. Vispirms par ilgstošas sociālās aprūpes institūciju darbinieku un klientu vakcinācijas plānu pastāstīja Līga Gaigala, NVD vadošā eksperte veselības aprūpes jautājumos. Šajā seminārā L. Gaigala pastāstīja par “Moderna” vakcīnu, tās devām un uzglabāšanu, saziņas organizēšanu starp vakcinācijas iestādi un ilgstošas sociālās aprūpes institūciju, vakcīnu loģistiku, izbraukuma vakcināciju un telpu sagatavošanu, vakcinējamo personu gaidīšanas sarakstu un kā sagatavoties vakcinācijas procedūrai. Aldis Dūdiņš, LM Sociālo pakalpojumu departamenta direktors informēja par aktualitātēm ilgstošas aprūpes institūciju darbā un par Ministru kabinetā (turpmāk – MK) apstiprināto rīcības plānu Covid-19 ierobežošanai ilgstošas sociālās aprūpes un sociālās rehabilitācijas institūcijās. Ilgstošas sociālās aprūpes institūciju direktori tika informēti par nosacījumiem aktuālās informācijas par inficēšanās ar Covid-19 gadījumiem sniegšanai[[6]](#footnote-6). LM skaidroja rīcības plāna virzienus un uzdevumus, kā arī informēja par ilgstošas sociālās aprūpes institūcijām noteiktajām darbībām:  1) jāizstrādā rīcības plāns ilgstošas sociālās aprūpes institūcijas darbības nodrošināšanai Covid-19 infekcijas gadījumā;  2) jāizdod rīkojums, nosakot atbildīgo personu par epidemioloģiskās drošības prasību ievērošanu;  3) jānodrošina visaptverošu un koordinētu siekalu vai nazofaringeālo testu veikšanu atbilstoši algoritmam;  4) jānoslēdz līgums ar testēšanas laboratorijām par operatīvu rutīnas testu rezultātu saņemšanu;  5) jānosaka kārtība regulāras eksprestestēšanas nodrošināšanai iestādē, kontaktpersona un  jāveic ilgstošas sociālās aprūpes institūcijas darbinieku un klientu eksprestestēšanu atbilstoši institūcijas apstiprinātajai kārtībai;  6) jāizdod rīkojums par veicamajām darbībām ilgstošas sociālās aprūpes institūcijā un atbildīgo personu savlaicīgas saziņas ar atbildīgajām institūcijām, kā arī klienta tuviniekiem klienta inficēšanās gadījumā un vakcinēšanas nodrošināšanai;  7) jāizdod rīkojums, nosakot kārtību vakcinācijas nodrošināšanai ilgstošas sociālās aprūpes institūcijā;  8) jāiekārto vakcinācijas vieta ilgstošas sociālās aprūpes institūcijā un īstenot organizatoriskus pasākumus sekmīgai vakcinācijas norisei ilgstošas sociālās aprūpes institūcijās atbilstoši vakcinācijas plānā noteiktajam. Tāpat dalībnieki informēti par plānoto Covid-19 noteikšanas eksprestestu piegādi, kā arī par to, ka tiek plānota pulsa oksimetru piegāde.  Nākamo prezentāciju sniedza Solvita Rudoviča, RSAC “Mežciems” direktore,  kura pastāstīja par RSAC “Mežciems” cīņu pret Covid-19  un praktisko pieredzi Covid-19 izplatības ierobežošanai – normatīvajiem aktiem, veselības un rutīnas skrīningu klientiem un darbiniekiem, klientu grupēšanu pa gaiteņiem, “tīrās ieejas” un “netīrās izejas” izveidi, individuālo aizsardzības līdzekļu un aprīkojuma iegādi un komplektēšanu, darbinieku apmācību, darbu ar Covid+ klientiem, viņu kontaktpersonām un piederīgajiem, problēmām un risinājumiem.  Semināra videoieraksts un prezentācijas ir pieejamas LPS tīmekļa vietnes [www.lps.lv](http://www.lps.lv/) sadaļā “Tiešraides, videoarhīvs – Tiešraide”[[7]](#footnote-7). Seminārā piedalījās ap 250 dalībnieku.  04.02.2021. LM organizēja semināru, tā darba kārtībā iekļaujot jautājumus par SAC atkritumu savākšanu, atbilstoši epidemioloģiskās drošības prasībām; par ieteikumiem epidemioloģiskās drošības pasākumu uzlabošanai, t.sk. par papildus rekomendācijām; epidemioloģiskās drošības pasākumu piemērošanu, ja personas Covid-19 testa rezultāti ir pozitīvi, bet nav simptomi un jūtas veselas; par ģimenes ārstu darba organizāciju; par optimālo klientu un darbinieku testēšanas veidiem un biežumu, ja SAC Covid-19 inficēšanās gadījumi nav vai ir konstatēti, kā arī situācijās pēc Covid-19 infekcijas pārslimošanas, tika sniegta informācija par testēšanas, t.sk. eksprestestēšanas algoritmu.  VARAM un VM nodrošināja ekspertu dalību un atbilžu sniegšanu. Seminārā piedalījās VARAM pārstāve Rudīte Vesere, Vides aizsardzības departamenta direktore, Jurijs Perevoščikovs, SPKC pārstāvis, Viktorija Zefīrova – Tačinska un Ilona Drišļuka, VI pārstāves, Sergejs Ņikišins, Rīgas Austrumu klīniskā universitātes slimnīcas pārstāvis un Daiga Vulfa, NVD pārstāve. Aldis Dūdiņš, LM pārstāvis, informēja par rīcības plānu ilgstošas sociālās aprūpes Covid-19 izplatības ierobežošanai, savukārt Visvaldis Gūtmanis, VSAC “Kurzeme” direktors informēja par VSAC “Kurzeme” praktisko pieredzi rīcības plāna Covid -19 izplatības ierobežošanai. Semināra videoieraksts un prezentācijas ir pieejamas LM Youtube vietnē: <https://www.youtube.com/watch?v=CvUWRQwx85I&feature=youtu.be> Seminārā piedalījās 309 dalībnieki.  Nākamais LM organizētais seminārs notiks 11.02.2021., tā darba kārtībā iekļauti jautājumi par ilgstošas sociālās aprūpes institūciju klientu un darbinieku informēšanu par vakcinācijas procesu, AstraZeneca vakcīnu, sadarbību ar Neatliekamās medicīniskās palīdzības dienestu (turpmāk – NMPD) Covid+ klientu stacionēšanas gadījumos.  Tāpat informācija regulāri tiek sniegta dažādu citu darba sanāksmju ietvaros, kurās piedalās arī pašvaldību pārstāvji, kuru iesaiste ilgstošas sociālās aprūpes institūciju aktuālo jautājumu risināšanā ir būtiska. |
| 1.5. | Organizēt ilgstošas sociālās aprūpes institūciju darbinieku un brīvprātīgā darba veicēju apmācības epidemioloģiskās situācijas kontekstā darba pienākumu pilnvērtīgai veikšanai, t.sk. nodrošinot uzskatāmus videomateriālus, infografikas, kā arī informāciju vieglajā valodā | LM | VM | Pēc pieprasījuma, līdz 30.06.2021. | **PROCESĀ**  LM un LPS organizētajos semināros visu ilgstošas sociālās aprūpes institūciju direktoriem (28.01.2021. un 04.02.2021.) sniegta VM, VI, SPKC, NVD informācija par darba organizēšanu ilgstošas sociālās aprūpes institūcijās darbā ar Covid - 19 inficētiem klientiem, kā arī RSAC “Mežciems” un VSAC “Kurzeme” praktiskie piemēri.  Visām ilgstošas sociālās aprūpes institūcijām 27.01.2021. nosūtītas saites uz videomateriāliem par klientu aprūpi, tai skaitā 01.02.2021. informācija par darbu ar Covid-19 inficētiem klientiem, kā arī dokumentu un procesu shēmu paraugi.  LM tīmekļa vietnē ir ievietota informācija par individuālo aizsardzības līdzekļu lietošanu – infografikas: <https://www.lm.gov.lv/lv/informacija-par-covid-19>  VM tīmekļa vietnē ir izveidota sadaļa “Rekomendācijas sociālās aprūpes iestādēm” un tajā ir saliktas shēmas ar pielikumiem un skaidrojumiem: <https://www.vm.gov.lv/lv/rekomendacijas-socialas-aprupes-iestadem> |
| 1. **Nodrošināt situācijas ilgstošas sociālās aprūpes institūcijās monitoringu un kontroli** | | | | | |
| 2.1. | Ieviest informatīvo tālruni un vienotu e-pasta adresi: covid19@lm.gov.lv informācijas sniegšanai (anonīmi, ja nepieciešams) par Covid-19 epidemioloģisko prasību neievērošanu ilgstošas sociālās aprūpes institūcijās | LM | VM, VI, ilgstošas sociālās aprūpes institūcijas | 26.01.2021. | **IZPILDĪTS**  LM ir ieviests informatīvais tālrunis **80200992** un vienotā e-pasta adrese: [covid19@lm.gov.lv](mailto:covid19@lm.gov.lv)  Ar LM 02.02.2021. rīkojumu Nr.10 “Par informatīvā tālruņa un vienotās e-pasta adreses ieviešanu un kontaktpersonu noteikšanu” ir noteiktas LM kontaktpersonas attiecībā uz individuālajiem aizsardzības līdzekļiem, dezinfekcijas līdzekļiem, eksprestestu veikšanu ilgstošas sociālās aprūpes institūciju darbiniekiem, kā arī testu lietotāju apmācības procesa koordinēšanai; piemaksām ilgstošas sociālās aprūpes institūciju darbiniekiem par ar Covid-19 inficēto personu un kontaktpersonu aprūpi; operatīvās informācijas apmaiņu.  VM gatavo informāciju LM darbiniekiem, kas saņem jautājumus uz vienoto tālruni: 80200992 un e-pastu: [covid19@lm.gov.lv](mailto:covid19@lm.gov.lv) par biežāk uzdotajiem jautājumiem, atbildēm un citiem izmantojamiem materiāliem.  Informācija par vienoto e-pastu un tālruni izvietota LM tīmekļa vietnē, Facebook un Instagram kontos, izplatīta ilgstošas sociālās aprūpes institūciju semināros 28.01.2021. un 04.02.2021. |
| 2.2. | Regulāri apkopot informāciju par inficēšanās gadījumiem ilgstošas sociālās aprūpes institūcijās | LM | Ilgstošas sociālās aprūpes institūcijas | Katru dienu līdz 30.06.2021. | **PROCESĀ**  LM ir izveidojusi tabulu, kas tiešsaistē pieejama gan LM, gan ilgstošas sociālās aprūpes institūciju kontaktpersonām koordinatoriem, lai operatīvi monitorētu katras dienas situāciju par inficēšanās gadījumiem ilgstošas sociālās aprūpes institūcijās.  Katru dienu ilgstošas sociālās aprūpes institūcijas sniedz aktuālo informāciju par ilgstošas sociālās aprūpes institūcijās saslimušo ar Covid-19 klientu un darbinieku skaitu. Ar tām ilgstošas sociālās aprūpes institūcijām, kuras nav iesniegušas aktuālo informāciju, sazinās LM darbinieki, lai monitorētu un kontrolētu Covid-19 izplatību visās ilgstošas sociālās aprūpes institūcijās. |
| 2.3. | Nodrošināt visaptverošu un koordinētu siekalu vai nazofaringeālo testu veikšanu atbilstoši algoritmam | Ilgstošas sociālās aprūpes institūcijas | SPKC, testēšanas laboratorijas | Reizi nedēļā, atbilstoši epidemioloģiskajai situācijai | **PROCESĀ**  Ilgstošas sociālās aprūpes institūcijās veic testus 1 x nedēļā (siekalu tests), klientiem 1 x mēnesī vai atbilstoši indikācijām, kuras nosaka SPKC. |
| 2.4. | Noslēgt līgumus ilgstošas sociālās aprūpes institūcijām ar testēšanas laboratorijām par operatīvu rutīnas testu rezultātu saņemšanu | Ilgstošas sociālās aprūpes institūcijas | Testēšanas laboratorijas | 29.01.2021. | **PROCESĀ**  Informācija par operatīvu rutīnas testu rezultātu saņemšanu ir iekļauta noslēgtajā līgumā starp NVD un testēšanas laboratorijām. Ilgstošas sociālās aprūpes institūciju direktoriem 04.02.2021. ir sniegta VI kontaktinformācija rutīnas testu rezultātu operatīvai saņemšanai. |
| 2.5. | Atbilstoši izvērtējumam par epidemioloģiskās situācijas nodrošināšanu ilgstošas sociālās aprūpes institūcijās veikt pastiprinātas kontroles un piemērot principu “konsultē vispirms” un pie atkārtotiem pārkāpumiem piemērot stingrākus mērus | VI | Ilgstošas sociālās aprūpes institūcijas | 31.05.2021. | **PROCESĀ**  Ņemot vērā jau veiktās tematiskās pārbaudes ilgstošas sociālās aprūpes institūcijās un konstatētās nepilnības, VI, realizējot principu “konsultē vispirms”, ir sagatavojusi uzskatāmus materiālus, kas palīdz praksē ieviest dažādas vadlīnijas un algoritmus, piemēram, higiēnas algoritms ilgstošas sociālās aprūpes institūcijās Covid-19 infekcijas izplatības ierobežošanai. Papildus ir sagatavota tipveida kontroles lapa "Prasības drošības pasākumiem Covid-19 infekcijas izplatības ierobežošanai SAC". Tuvākajā laikā minētā veidlapa tiks izsūtīta ilgstošas sociālās aprūpes institūcijām pašvērtējuma veikšanai un atgriezeniskās saites sniegšanai.  Klātienes pārbaudes ilgstošas sociālās aprūpes institūcijās plānotas, kad valstī uzlabosies epidemioloģiskā situācija un, kad ilgstošas sociālās aprūpes institūciju klienti, darbinieki un VI inspektori būs vakcinēti. |
| 1. **Nodrošināt epidemioloģisko drošības prasību ievērošanu** | | | | | |
| 3.1. | Regulāri pārskatīt un aktualizēt vadlīnijas ilgstošas sociālās aprūpes institūcijām epidemioloģisko drošības prasību ievērošanai un nodrošināt to pieejamību LM tīmekļa vietnē | LM | VM, VI, SPKC | Regulāri, līdz 30.06.2021. | **PROCESĀ**  LM ir izstrādājusi vadlīnijas un ieteikumus ilgstošas sociālās aprūpes institūcijām par veicamajiem pasākumiem koronavīrusa izraisītās slimības Covid–19 izplatības novēršanai, kā arī klientu un darbinieku aizsardzības sekmēšanai (saskaņoti ar VM un tās padotībā esošajām iestādēm – VI un SPKC).Vadlīnijas un citi LM skaidrojušie materiāli ir pieejami LM tīmekļa vietnes sadaļas “Covid-19” sadaļā “Sociālās aprūpes iestādēm” <https://www.lm.gov.lv/lv/informacija-par-covid-19>  VM ir sagatavojusi viegli lietojamus shematiskus materiālus dažādu ar epidemioloģisko situāciju saistītu gadījumu risināšanai. Minētie materiāli pieejami VM tīmekļa vietnē   - <https://www.vm.gov.lv/lv/aktualitates-par-covid-19>  Ministriju izstrādāto materiālu pārskatīšana un aktualizēšana tiek veikta pēc nepieciešamības. |
| 3.2. | Ilgstošas sociālās aprūpes institūcijas direktoram izdot rīkojumu, nosakot atbildīgo personu par epidemioloģiskās drošības prasību ievērošanu ilgstošas sociālās aprūpes institūcijā. Gadījumā, ja ilgstošas sociālās aprūpes institūcijas nevar atrisināt radušos problēmu, tad atbildīgā persona operatīvi ne vēlāk kā vienas dienas laikā informē LM noteikto kontaktpersonu par problēmsituāciju un/vai citiem aktuāliem jautājumiem | Ilgstošas sociālās aprūpes institūcijas | LM | 29.01.2021. - 30.06.2021. | **PROCESĀ**  Ilgstošas sociālās aprūpes institūciju direktori ir informēti 28.01.2021. seminārā par nepieciešamību izdot rīkojumu, nosakot atbildīgo personu par epidemioloģiskās drošības prasību ievērošanu ilgstošas sociālās aprūpes institūcijā. Tāpat institūcijas ir informētas, ka gadījumā, ja ilgstošas sociālās aprūpes institūcijas nevar atrisināt radušos problēmu, tad atbildīgā persona operatīvi ne vēlāk kā vienas dienas laikā informē LM noteikto kontaktpersonu par problēmsituāciju un/vai citiem aktuāliem jautājumiem.  Ir izveidota tabula, kas tiešsaistē pieejama gan LM, gan ilgstošas sociālās aprūpes institūciju direktoriem, kurā ir norādīta informācija par institūciju noteiktajām atbildīgajām personām par epidemioloģiskās drošības prasību ievērošanu, kā arī atbildīgā persona par komunikāciju ar institūcijām un klientu piederīgajiem un atbildīgā persona par vakcinācijas procesu ilgstošas sociālās aprūpes institūcijā. |
| 3.3. | Izstrādāt ieteikumus ilgstošas sociālās aprūpes institūciju klientu veselības stāvokļa novērtēšanai un reaģēšanai uz stāvokļa pasliktināšanos (t.sk. izstrādāt veidlapu - Informācija par Ilgstošas sociālās aprūpes un sociālās rehabilitācijas institūcijas klienta veselības stāvokli (iesniegšanai slimnīcā, kurā nogādāts klients)) | VI | Ilgstošas sociālās aprūpes institūcijas | 01.02.2021. | **PROCESĀ**  VI sadarbībā ar NMPD ir izstrādājusi veidlapu ,,Ieteikumi ilgtermiņa SAC klienta veselības stāvokļa novērtēšanai un reaģēšanai uz stāvokļa pasliktināšanos”. Apmācības visiem ilgstošas sociālās aprūpes institūciju darbiniekiem (medicīnas māsām, pieredzējušiem sociālajiem aprūpētājiem) par veidlapas aizpildīšanu un praktisko pielietošanu ikdienas aprūpes darbā notiks 15.02.2021. |
| 3.4. | Izstrādāt rīcības plānu ilgstošas sociālās aprūpes institūcijas darbības nodrošināšanai Covid-19 infekcijas gadījumā | Ilgstošas sociālās aprūpes institūcijas | SPKC, LM | Regulāri, līdz 30.06.2021. | **PROCESĀ** |
| 3.5. | Risināt ar Covid-19 saslimušo aprūpi saistīto darbību rezultātā radušos atkritumu iekļaušanu bīstamo atkritumu skaitā. Operatīvi organizēt SAC atkritumu savākšanu, tādejādi nodrošinot, ka atkritumu apsaimniekotāji pieņem attiecīgos atkritumus, lai izvairītos no epidemioloģiskās drošības prasību pārkāpumiem. | VARAM, Valsts kapitālsabiedrība “Latvijas Vides, ģeoloģijas un meteoroloģijas centrs”, pašvaldības | Ilgstošas sociālās aprūpes institūcijas | 30.06.2021. | **PROCESĀ**  Pārskata periodā ir konstatētas problēmas ilgstošas sociālās aprūpes institūcijās ar Covid-19 inficējušos klientu radītajiem atkritumiem un to apsaimniekošanu. LM organizētajā 04.02.21. sanāksmē ar ilgstošas sociālās aprūpes institūcijām piedalījās arī VARAM koordinatore un citi VARAM pārstāvji, un izskaidroja kārtību, kādā šobrīd ir apsaimniekojami ar Covid-19 inficējušos klientu radītie atkritumi. |
| 1. **Nodrošināt preventīvos pasākumus infekcijas izplatības mazināšanai** | | | | | |
| 4.1. | Organizēt publisko iepirkumu Covid-19 antigēna eksprestestu (SARS-CoV-2 antigēna (Ag) noteikšanas testi) iegādei un piegādei un testu lietotāju apmācībai ilgstošas sociālās aprūpes institūcijās | VALIC | LM | 01.02.2021. – 30.06.2021. | **PROCESĀ**  VALIC organizētais iepirkums ir noslēdzies, tika saņemti 25 piedāvājumi. Tā kā Iepirkumu uzraudzības birojs (turpmāk – IUB) ir saņēmis vienu sūdzību par iepirkuma procesu, tad iepirkuma līgumu slēgšana par Covid-19 antigēna eksprestestu piegādi būs iespējama tiklīdz IUB paātrinātā kārtā izskatīs saņemto sūdzību. |
| 4.2. | Organizēt eksprestestu piegādi un sadali | VUGD | Pašvaldības, ilgstošas sociālās aprūpes institūcijas | 09.02.2021. – līdz masveida vakcinācijas ilgstošas sociālās aprūpes institūcijās pabeigšanai | **PROCESĀ**  LM ir sagatavojusi un nosūtījusi VUGD detalizētu informāciju par Covid-19 antigēna eksprestestu sadalījuma un piegādes procesu, norādot ilgstošas sociālās aprūpes institūciju sarakstu, piegādes adreses, kontaktpersonas, to tālruņu numurus un precīzu izsniedzamo Covid-19 antigēna eksprestestu skaitu. |
| 4.3. | Noteikt kontaktpersonu eksprestestu lietotāju apmācības procesa koordinēšanai | LM | Ilgstošas sociālās aprūpes institūcijas | 26.01.2021. | **IZPILDĪTS**  Ar LM 02.02.2021. rīkojumu Nr.10 “Par informatīvā tālruņa un vienotās e-pasta adreses ieviešanu un kontaktpersonu noteikšanu” ir noteiktas LM atbildīgās kontaktpersonas, t.sk. kontaktpersona par eksprestestu veikšanu institūciju darbiniekiem, kā arī testu lietotāju apmācības procesa koordinēšanu. |
| 4.4. | Apkopot un regulāri aktualizēt ilgstošas sociālās aprūpes institūciju informāciju (kontaktpersona, kontaktinformācija, ārstniecības personas klātbūtne, nepieciešamo eksprestestu skaits) testēšanas nodrošināšanai | LM | Ilgstošas sociālās aprūpes institūcijas | 26.01.2021. - līdz masveida vakcinācijas ilgstošas sociālās aprūpes institūcijās pabeigšanai | **PROCESĀ**  LM ir izveidojusi sarakstu ar visu ilgstošas sociālās aprūpes institūciju deleģētajām kontaktpersonām Covid-19 antigēna eksprestestu lietotāju apmācības, saņemšanas un testēšanas nodrošināšanai. |
| 4.5. | Izdot rīkojumu, nosakot kārtību regulāras eksprestestēšanas nodrošināšanai ilgstošas sociālās aprūpes institūcijā | Ilgstošas sociālās aprūpes institūcijas |  | 29.01.2021. | **PROCESĀ** |
| 4.6. | Veikt ilgstošas sociālās aprūpes institūcijas darbinieku un klientu eksprestestēšanu atbilstoši institūcijas apstiprinātajai kārtībai | Ilgstošas sociālās aprūpes institūcijas | VI, SPKC | 01.02.2021. - līdz ilgstošas sociālās aprūpes institūciju darbinieku un klientu vakcinācijas pabeigšanai | **PROCESĀ**  Kopš Covid-19 antigēna eksprestestu izmantošanas VSAC darbinieku papildus skrīningam janvārī kopumā identificēti 18 ar Covid-19 inficēti darbinieki, kuriem infekcija pēcāk apstiprināta arī ar polimeriāzes ķēdes reakcijas (PĶR) testu. VSAC nodrošinās testu iegādi sava budžeta ietvaros līdz tiks noslēgti līgumi par Covid-19 antigēna eksprestestu piegādi. |
| 4.7. | Noteikt pulsa oksimetru izmantošanu ilgstošas sociālās aprūpes institūcijās kā preventīvu līdzekli savlaicīgai veselības apdraudējuma riska konstatēšanai klientiem – grozījumi normatīvajos aktos (MK 09.06.2020. noteikumi Nr. 380) | LM | Ilgstošas sociālās aprūpes institūcijas | 28.01.2021. | **IZPILDĪTS**  MK 09.06.2020. noteikumos Nr. 380 “Noteikumi par prioritāro institūciju un vajadzību sarakstā iekļautajām institūcijām nepieciešamajiem epidemioloģiskās drošības nodrošināšanas resursiem” noteiktais epidemioloģiskās drošības nodrošināšanas resursu saraksts papildināts ar pulsa oksimetriem. Grozījumi MK 09.06.2020. noteikumos Nr. 380 pieņemti ar MK 28.01.2021. noteikumiem Nr.53, grozījumi stājas spēkā ar 02.02.2021. |
| 4.8. | Veikt publisko iepirkumu pulsa oksimetru iegādei un piegādei visām ilgstošas sociālās aprūpes institūcijām | VALIC | LM, ilgstošas sociālās aprūpes institūcijas | 01.02.2021. – 28.02.2021. | **PROCESĀ**  VALIC 03.02.2021. ir izsludinājis publisko iepirkumu pulsa oksimetru visām ilgstošas sociālās aprūpes institūcijām piegādei, plānotais piedāvājuma iesniegšanas termiņš 11.02.2021. |
| 4.9. | Kompensēt izdevumus par individuālās aizsardzības un dezinfekcijas līdzekļu iegādi:  - 50 % apmērā ilgstošas sociālās aprūpes institūcijās, kurās sociālos pakalpojumus sniedz pašvaldības dibināts sociālo pakalpojumu sniedzējs vai tāds, kuram noslēgts līgums ar pašvaldību par minēto pakalpojumu sniegšanu (nodrošina VARAM);  - 100% apmērā ilgstošas sociālās aprūpes institūcijās, kurās sociālos pakalpojumus sniedz valsts dibināts sociālo pakalpojumu sniedzējs vai tāds, kuram ir noslēgts līgums ar valsti par minēto pakalpojumu sniegšanu (nodrošina LM) | VARAM, LM | Ilgstošas sociālās aprūpes institūcijas, pašvaldības | 01.01.2021. – 31.03.2021. | **PROCESĀ**  LM gatavo grozījumus Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu". |
| 4.10. | Apzināt risinājumus nelielu/pārnēsājamu skābekļa aparātu nodrošināšanai ilgstošas sociālās aprūpes institūcijām | LM, VM, AiM | Ilgstošas sociālās aprūpes institūcijas | 01.02.2021. – 28.02.2021. | **PROCESĀ**  LM uz 08.02.2021. Operatīvās vadības grupai ir sagatavojusi informāciju par skābekļa aparātu nepieciešamību, ilgstošas sociālās aprūpes institūcijas ieguvumiem skābekļu aparātu izmantošanai klientu aprūpē un ietekmi uz budžetu.  Vienlaikus LM ar 04.02.2021. vēstuli Nr.21-N/1848 “Par Rīcības plāna Covid-19 izplatības ierobežošanai ilgstošas sociālās aprūpes un sociālās rehabilitācijas institūcijās realizāciju” ir lūdzis VM iesniegt skābekļa aparātu tehnisko specifikāciju, informāciju par medicīniskajām indikācijām to izmantošanai un precīzu skābekļa aparātu lietošanas algoritmu. |
| 1. **Nodrošināt atbalstu ilgstošas sociālās aprūpes institūciju personālam** | | | | | |
| 5.1. | Kompensēt izdevumus ilgstošas sociālās aprūpes institūcijām, lai nodrošinātu piemaksu līdz 50% apmērā no mēnešalgas paaugstināta riska apstākļos aprūpē iesaistītajam personālam, ja ilgstošas sociālās aprūpes institūcijā klientiem ir konstatēta Covid-19 infekcija:  - 50% apmērā  no pašvaldību faktiskajiem atlīdzības izdevumiem, kas radušies piemaksu noteikšanu rezultātā institūcijās, kurā sociālos pakalpojumus sniedz pašvaldības dibināts sociālo pakalpojumu sniedzējs vai tāds, kuram noslēgts līgums ar pašvaldību par minēto pakalpojumu sniegšanu;  - 100 % apmērā no faktiskajiem atlīdzības izdevumiem, kas radušies piemaksu noteikšanas rezultātā valsts dibinātam sociālo pakalpojumu sniedzējam vai tādam pakalpojumu sniedzējam,  kuram ir noslēgts līgums ar Labklājības ministriju par sociālo pakalpojumu sniegšanu. | LM | Ilgstošas sociālās aprūpes institūcijas | 01.12.2020.-30.06.2021. | **PROCESĀ**  Tika prognozēts, ka decembrī piemaksu saņems 3 457 darbiniekiem, faktiski piemaksa decembrī noteikta 1 090 personām. Darbiniekiem noteiktais piemaksas piemērošanas laiks ilgstošas sociālās aprūpes institūcijās atšķiras, ir institūcijas, kurās darbiniekiem piemaksas ir noteiktas tikai dažas dienas, piem., no decembra beigām (līdz ar pirmo klienta Covid-19 inficēšanās gadījumu). Izdevumu kompensāciju par decembrī noteiktām piemaksām janvārī iesniedza tikai 21 pašvaldība par 25 institūcijās noteiktajām piemaksām. Kopā valsts un pašvaldību institūcijas, kurās darbiniekiem ir noteikta piemaksa (un šie izdevumi kompensēti no valsts budžeta programmas "Līdzekļi neparedzētiem gadījumiem") par Covid-19 inficētu klientu un Covid-19 inficētu personu kontaktpersonu aprūpi – 33. Faktiskais finansējuma izpildes apmērs pret plānoto finansējumu decembrī ir 17%. Atbilstoši decembra faktiskajai izpildei, prognozējams, ka janvārī un februārī faktiskais ilgstošas sociālās aprūpes institūciju darbinieku skaits, kuriem tiek noteikta piemaksa, nesasniegs plānoto – 3 890 personas janvārī un 4 322 personas februārī. Informācija par situāciju janvāri būs pieejama februāra beigās. |
| 5.2. | Kompensēt izdevumus ilgstošas sociālās aprūpes institūcijām, lai laika periodā no 2021.gada 1. februāra līdz 2021. gada 30. jūnijam nodrošinātu piemaksu līdz 100% apmērā no mēnešalgas paaugstināta riska apstākļos aprūpē iesaistītajam personālam, ja institūcijā, kurā sociālos pakalpojumus ar izmitināšanu, tai skaitā sociālās aprūpes centrs, pansija, patversme, naktspatversme, krīzes centrs, dienas aprūpes centrs, aprūpe mājās, aprūpētā dzīvesvieta, grupu dzīvoklis, īslaicīga sociālā aprūpe, atelpas brīdis, sniedz pašvaldības vai valsts dibināts sociālo pakalpojumu sniedzējs vai tāds, kuram ir noslēgts līgums ar pašvaldību vai valsti par minēto pakalpojumu sniegšanu, klientiem ir konstatēta Covid-19 infekcija:  - 50% apmērā no pašvaldību faktiskajiem atlīdzības izdevumiem, kas radušies piemaksu noteikšanu rezultātā institūcijās, kurā sociālos pakalpojumus sniedz pašvaldības dibināts sociālo pakalpojumu sniedzējs vai tāds, kuram noslēgts līgums ar pašvaldību par minēto pakalpojumu sniegšanu;  - 100 % apmērā no faktiskajiem atlīdzības izdevumiem, kas radušies piemaksu noteikšanas rezultātā valsts dibinātam sociālo pakalpojumu sniedzējam vai tādam pakalpojumu sniedzējam, kuram ir noslēgts līgums ar Labklājības ministriju par sociālo pakalpojumu sniegšanu. | LM | Ilgstošas sociālas aprūpes institūcijas | 01.02.2021.-30.06.2021. | **PROCESĀ**  LM apzin informāciju, lai ierosinātu diskusiju Operatīvās vadības grupā par šīs darbības izpildi un tās izpildei nepieciešamā finansējuma apjomu. |
| 5.3. | Aktualizēt pēc nepieciešamības metodiskos norādījumus “Vadlīnijas Covid-19 infekcijas izplatības pārvaldības likumā noteikto piemaksu par ar Covid-19 inficētu personu un šo personu kontaktpersonu aprūpi noteikšanai” | LM | Ilgstošas sociālās aprūpes institūcijas | Izpildīts, turpinās līdz 30.06.2021. | **PROCESĀ**  Vadlīnijas ir aktualizētas, informācija par aktualizētajām vadlīnijām ir nosūtīta visām ilgstošas sociālās aprūpes institūcijām, kā arī tās ir pieejamas LM tīmekļa vietnē: <https://www.lm.gov.lv/lv/vadlinijas-covid-19-infekcijas-izplatibas-parvaldibas-likuma-noteikto-piemaksu-par-ar-covid-19-inficetu-personu-un-so-personu-kontaktpersonu-aprupi-noteiksanai>  LM sagatavojusi pielikumu vadlīnijām video formātā, kas 01.02.2021. nosūtīts visām pašvaldībām un pašvaldību ilgstošas sociālās aprūpes institūcijām par “Pārskata par piemaksām saskaņā ar Covid-19 infekcijas izplatības pārvaldības likumā 47.pantu iestādē” aizpildīšanas un iesniegšanas kārtību. Pielikums ir arī pieejams <https://www.youtube.com/watch?v=rMfCukXm2yM> un LM tīmekļa vietnē <https://www.lm.gov.lv/lv/informacija-par-covid-19> |
| 5.4. | Piesaistīt bruņotos spēkus gadījumā, ja ilgstošas sociālās aprūpes institūcijā masveidā trūkst darbinieku, kā arī pašvaldībām iesaistīties darbinieku nodrošinājumā | Ilgstošas sociālās aprūpes institūcijas | AiM,  Civilās aizsardzības komisija | Pēc nepieciešamības | **PROCESĀ**  Pārskata periodā lūgumu pēc bruņoto spēku piesaistes aprūpes procesa nodrošināšanai izteica viena pašvaldības ilgstošas sociālās aprūpes institūcija. Atbalsta organizēšanas procesā situācija šajā ilgstošas sociālās aprūpes institūcija mainījās un bruņoto spēku iesaiste vairs nebija nepieciešama. |
| 5.5. | Piesaistīt brīvprātīgos aprūpētājus no NVO un sociālās jomas izglītības iestādēm[[8]](#footnote-8) atbalsta sniegšanā ilgstošas sociālās aprūpes institūcijas aprūpes personālam klientu aprūpē. Ilgstošas sociālās aprūpes institūcijai nodrošināt darba vidē balstītu brīvprātīgo apmācību un brīvprātīgā darba koordinēšanu konkrētajā iestādē | LM | Ilgstošas sociālās aprūpes institūcijas, NVO, izglītības iestādes | Turpinās un līdz 30.06.2021. | **PROCESĀ**  LM jau 2020.gada augustā uzrunāja NVO un sociālās jomas izglītības iestādes nepieciešamības gadījumā piedāvāt brīvprātīgos palīgus ilgstošas sociālās aprūpes institūcijām, kas varētu sniegt atbalstu aprūpes personālam klientu aprūpē. Uz LM aicinājumu atsaucās vairākas organizācijas, kuru kontakti brīvprātīgo aprūpētāju piesaistes nepieciešamības gadījumā tiek nodoti ieinteresētajām ilgstošas sociālās aprūpes institūcijām (izņemot tās institūcijas, kurās ir ieviesti karantīnas pasākumi), kuri tālāk pašas nodrošinās brīvprātīgo piesaisti, darba vidē balstītu brīvprātīgo apmācību un brīvprātīgā darba koordinēšanu. Uz doto brīdi nav bijusi liela interese no ilgstošas sociālās aprūpes institūcijām par brīvprātīgā darba piedāvājumu, ir interesējušās vien pāris institūcijas. Papildus, lai nodrošinātu vienotu izpratni par brīvprātīgo piesaisti ilgstošas sociālās aprūpes institūcijās Covid-19 izplatības laikā, LM ir izstrādājusi infografiku ar rekomendācijām brīvprātīgo palīgu iesaistei un brīvprātīgā darba līguma paraugu, kas publicēti LM tīmekļa vietnē: <https://www.lm.gov.lv/sites/lm/files/data_content/infografika_12112020.pdf> un <https://www.lm.gov.lv/lv/brivpratiga-darba-ligums>  Lai arī brīvprātīgo aprūpētāju apmācības tiks organizētas katrā konkrētajā ilgstošas sociālās aprūpes institūcijā uz vietas, LM brīvprātīgajiem piedāvā iepazīties ar aprūpētāju rokasgrāmatu jeb metodiskajiem norādījumiem aprūpētāja darbam ar klientu, kas ir publiski pieejami LM tīmekļa vietnē: <https://www.lm.gov.lv/lv/aprupetaja-rokasgramata> |
| 5.6. | Pārskatīt esošos finanšu resursus un piešķirt finansējumu psiholoģiskā atbalsta ilgstošas sociālās aprūpes institūcijas darbiniekiem sniegšanai | Ilgstošas sociālās aprūpes institūcija | Pakalpojuma sniedzēji | Turpinās un līdz 30.06.2021. |  |
| 5.7. | Nodrošināt psiholoģisko un emocionālo atbalstu ilgstošas sociālās aprūpes institūciju darbiniekiem trauksmes un psiholoģiskās spriedzes gadījumā | LM | VM | Turpinās un līdz 30.06.2021. | **PROCESĀ**  LM organizētā 18.02.2021. semināra visu ilgstošas sociālās aprūpes institūciju direktoriem darba kārtībā ir iekļauta informācijas sniegšana par šobrīd pieejamo psiholoģisko un emocionālo atbalstu ilgstošas sociālās aprūpes institūciju darbiniekiem trauksmes un psiholoģiskās spriedzes gadījumā. |
| 1. **Nodrošināt komunikāciju ar klientu tuviniekiem un institūcijām** | | | | | |
| 6.1. | Izdot rīkojumu par veicamajām darbībām ilgstošas sociālās aprūpes institūcijā un atbildīgo personu savlaicīgas saziņas ar atbildīgajām institūcijām, kā arī klienta tuviniekiem klienta inficēšanās gadījumā un vakcinēšanas nodrošināšanai | Ilgstošas sociālās aprūpes institūcija | LM | Turpinās un līdz 30.06.2021. | **PROCESĀ**  Ir izveidota tabula, kas tiešsaistē pieejama gan LM, gan ilgstošas sociālās aprūpes institūciju direktoriem, kurā ir norādīta informācija par institūciju noteiktajām atbildīgajām personām, t.sk. atbildīgā persona par komunikāciju ar institūcijām un klientu piederīgajiem. |
| 1. **Nodrošināt izejas pasākumu īstenošanu** | | | | | |
| 7.1. | Izdot rīkojumu, nosakot kārtību vakcinācijas nodrošināšanai ilgstošas sociālās aprūpes institūcijā, tai skaitā, apzinot informāciju, un to aktualizējot par klientiem un darbiniekiem, izmantojot pieeju - vēlas vakcinēties/šaubās/nevēlas | Ilgstošas sociālās aprūpes institūcijas |  | 29.01.2021. | **IZPILDĪTS**  28.02.2021. semināra laikā visu ilgstošas sociālās aprūpes institūciju direktori tika informēti par plānoto vakcinācijas procesu institūcijās un veicamajām darbībām procesa nodrošināšanai. Vienlaikus 28.01.2021. visu ilgstošas sociālās aprūpes institūciju direktoriem tika nosūtīta elektroniski aktuālā informācija saistībā ar vakcinācijas procesa organizēšanu, t.sk. norādot nepieciešamās darbības, kuras jāveic, lai sagatavotos vakcinācijai un organizētu operatīvu tās norisi. Papildus LM ir nosūtījis 01.02.2021. vēstuli visu ilgstošas sociālās aprūpes institūciju direktoriem, vēršot uzmanību uz veicamajām darbībām vakcinācijas procesa organizēšanai, t.sk. sadarbību ar NVD un ģimenes ārstiem, aktuālās kontaktinformācijas sniegšanu, saziņu ar klientu aizgādņiem, vakcinējamo klientu un darbinieku vārdisko sarakstu.  Ir izveidota tabula, kas tiešsaistē pieejama gan LM, gan ilgstošas sociālās aprūpes institūciju direktoriem, kurā ir norādīta informācija par institūciju noteiktajām atbildīgajām personām, t.sk. atbildīgā persona par vakcinācijas procesu ilgstošas sociālās aprūpes institūcijā, kā arī vakcinējamo personu skaits.  LM apkopoto informāciju par vakcinējamo personu skaitu 03.02.2021. iesniedza elektroniski VI.  Ilgstošas sociālās aprūpes institūcijas līdz 03.02.2021. ir sagatavojušas katras institūcijas vakcinējamo (gan darbinieku, gan klientu) vārdiskos sarakstus. Minētie saraksti ir sagatavoti iesniegšanai katrai ilgstošas sociālās aprūpes institūcijai nozīmētajam vakcinācijas pakalpojuma sniedzējam un turpmāka saziņa par vakcinācijas datumu, vietu un vakcinējamo skaitu tiek risināta nepastarpināti starp ilgstošas sociālās aprūpes institūciju un tai nozīmēto vakcinācijas pakalpojuma sniedzēju – atbildīgo vakcinācijas iestādi. |
| 7.2. | Iekārtot vakcinācijas vietu ilgstošas sociālās aprūpes institūcijā | Ilgstošas sociālās aprūpes institūcija | VM | 05.02.2021. | **PROCESĀ**  Ilgstošas sociālās aprūpes institūcijas 28.02.2021. un 04.02.2021. semināros ir informētas par prasībām vakcinācijas kabinetiem ilgstošas sociālās aprūpes institūcijās, kā arī LM ir nosūtījis elektroniski 28.01.2021. ilgstošas sociālās aprūpes institūcijām detalizētu informāciju par vakcinācijas procesa organizēšanu, t.sk. prasībām vakcinācijas kabinetam. |
| 7.3. | Īstenot organizatoriskus pasākumus, t.sk. vakcinējamo personu saraksta sagatavošana, sadarbība ar klientu tuviniekiem, informācijas par vakcinēšanos nodrošināšana gan darbiniekiem, gan klientiem, vakcinējamo rindas organizēšana, izbraukuma vakcinācijas komandas norādījumu izpilde, sekmīgai vakcinācijas norisei ilgstošas sociālās aprūpes institūcijās atbilstoši vakcinācijas plānā noteiktajam | Ilgstošas sociālās aprūpes institūcijas | VI, VM | 05.02.2021. – līdz masveida vakcinācijas ilgstošas sociālās aprūpes institūcijās pabeigšanai | **PROCESĀ**   1. LM 27.01.2021. ir sniegusi priekšlikumus VM informatīvajam ziņojumam "Par Covid-19 vakcinācijas plānu", lai pilnveidotu vakcinācijas procesu ilgstošas sociālās aprūpes institūcijās; 2. Sekmīgai vakcinācijas procesa norisei ilgstošas sociālās aprūpes institūcijās LM un VI ir sniegusi detalizētu informāciju ilgstošas sociālās aprūpes institūcijām par kārtību, kā tiek plānots klientu un darbinieku vakcinācijas process, kas tieši no ilgstošas sociālās aprūpes institūcijām tiek sagaidīts vakcinācijas norisei (piemēram, telpu iekārtošana, klientu informēšana un sagatavošana vakcinācijai u.c.). 3. Ilgstošas sociālās aprūpes institūcijas ir apzinājušas un sniegušas LM detalizētu informāciju par vakcinējamo personu (klientu, darbinieku) skaitu. 04.02.2021. ilgstošas sociālās aprūpes institūcijas bija informējušas, ka kopumā vakcinēsies 11 000 personas. 4. LM 03.02.2021. ir nosūtījis VI informāciju par ilgstošas sociālas aprūpes institūcijās vakcinējamo personu skaitu un kontaktpersonām vakcinācijas procesa organizēšanai institūcijā. 5. LM 04.02.2021. ir nosūtījis VM vēstuli, kurā informē par veiktajiem pasākumiem vakcinācijas procesa uzsākšanai ilgstošas sociālās aprūpes institūcijās, vienlaikus aicinot VM sniegt skaidrojumu par vakcīnas AstraZeneca efektivitāti dažādām vecuma grupām. 6. 11.02.2021. semināra visu ilgstošas sociālas aprūpes institūciju direktoriem ir iekļauts jautājums par ilgstošas sociālās aprūpes institūciju klientu un darbinieku informēšanu par vakcinācijas procesu, AstraZeneca vakcīnu. |
| 7.4. | Iekļaut valsts aizdevuma programmā ilgstošas sociālās aprūpes institūciju pilnveides vai būvniecības projektus, lai nodrošinātu to atbilstību higiēnas prasībām, kā arī pilnvērtīgu pakalpojumu sniegšanas iespējas pandēmijas apstākļos | VARAM | Ilgstošas sociālās aprūpes institūcijas | 2021.gads |  |
| 7.5. | Īstenot Atjaunošanas un noturības mehānisma plānā 2021 -2026 noteiktos pasākumus ilgstošas aprūpes institūciju pilngadīgām personām ar funkcionāliem traucējumiem un pensijas vecuma personām pielāgošanai epidemioloģiskā apdraudējuma situācijai un jaunu ģimeniskai videi pietuvinātu aprūpes institūciju attīstībai pašvaldībās | LM | Ilgstošas sociālās aprūpes institūcijas, pašvaldības | 2021.gada 1.ceturksnis – 2023.gada 4.ceturksnis | **PROCESĀ**  04.02.2021. MK izskatītais Latvijas Atveseļošanas un noturības mehānisma (ANM) plāna projekts[[9]](#footnote-9) paredz pasākumus ilgstošas aprūpes institūciju pilngadīgām personām ar funkcionāliem traucējumiem un pensijas vecuma personām pielāgošanai epidemioloģiskā apdraudējuma situācijai un jaunu ģimeniskai videi pietuvinātu aprūpes institūciju attīstībai pašvaldībās. Komponentē “Nevienlīdzības mazināšana”, lai nodrošinātu ilgstošas sociālās aprūpes institūciju pakalpojumu pieejamību, nesamazinot pakalpojumu apjomu, pieejamību un kvalitāti, ir plānoti ieguldījumi ilgstošas sociālās aprūpes institūciju pielāgošanai epidemioloģiskā apdraudējuma situācijai, kā arī jaunu sociālo pakalpojumu sniegšanas vietu izveidei.Pieprasītais finansējums kopā ilgstošas sociālās aprūpes pakalpojuma noturības un nepārtrauktības nodrošināšanai - EUR 26 500 000, no tiem:  1. Ilgstošas aprūpes institūciju pielāgošana epidemioloģiskā apdraudējuma situācijai plānotais finansējums: EUR 11 500 000. Tas ietvers esošo ilgstošas sociālās aprūpes institūciju pielāgošanu epidemioloģiskā apdraudējuma situācijai (izolācijas (pašizolācijas) telpu izveide un aprīkošana, digitālo risinājumu ieviešana, aprīkojums klientu, darbinieku un apmeklētāju inficēšanās riska novēršanai). Pasākuma ieviešanai sadarbībā ar pašvaldībām un sociālo pakalpojumu sniedzējiem tiks izstrādāti projektu atlases kritēriji un īstenošanas noteikumi. Plānots, ka tiks izsludināts atklāts projektu iesniegumu konkurss, kurā projektus varēs iesniegt pašvaldības un sociālo pakalpojumu sniedzēju reģistrā reģistrētas ilgstošas sociālās aprūpes institūcijas, kas sniedz pakalpojumus pilngadīgām personām ar funkcionāliem traucējumiem un pensijas vecuma personām, neatkarīgi no to juridiskā statusa. Plānotais rezultāts - 150 ilgstošas sociālās aprūpes institūcijās veikti epidemioloģiskā apdraudējuma situācijai.  2. Jaunu ģimeniskai videi pietuvinātu aprūpes institūciju attīstībai plānotais finansējums: EUR 15 000 000. Tas ietvers jaunu ēku būvniecību un aprīkošanu, digitālo risinājumu ieviešanu. Pasākumu ieviešanai sadarbībā ar pašvaldībām un sociālo pakalpojumu sniedzējiem, tiks izstrādāti projektu atlases kritēriji un īstenošanas noteikumi. Plānots, ka tiks izsludināts atklāts projektu iesniegumu konkurss, kurā projektus varēs iesniegt pašvaldības. Plānotais rezultāts - izveidoti 5 ģimeniskai videi pietuvināti ilgstošas aprūpes pakalpojumu sniedzēji (1 katrā reģionā).  Detalizēti kritēriji un ieviešanas nosacījumi tiks izstrādāti pēc plāna apstiprināšanas. |
| 7.6. | Nodrošināt atlīdzības palielinājumu 100% apmērā ilgstošas sociālās aprūpes institūciju darbiniekiem | LM | VARAM | 2022. gads un turpmāk ik gadu | **PROCESĀ**  LM sagatavos nepieciešamo aprēķinu un skaidrojumu, lai jautājums par papildu nepieciešamā finansējuma piešķiršanu atlīdzības palielinājumam 100% apmērā ilgstošas sociālās aprūpes institūciju darbiniekiem 2022. - 2024. gadam tiktu izskatīts MK likumprojekta "Par valsts budžetu 2022. gadam" un likumprojekta "Par vidēja termiņa budžeta ietvaru 2022., 2023. un 2024. gadam" sagatavošanas un izskatīšanas procesā kopā ar visu ministriju un citu centrālo valsts iestāžu priekšlikumiem prioritārajiem pasākumiem un iesniegtajiem papildu finansējuma pieprasījumiem. |

1. skat. info LM tīmekļa vietnē <https://vspmis.lm.gov.lv/Public/PublicetsPakalpojums> [↑](#footnote-ref-1)
2. Saskaņā ar Sociālo pakalpojumu un sociālās palīdzības likumā noteikto - ilgstošas sociālās aprūpes un sociālās rehabilitācijas pakalpojums institūcijā nodrošina personai, kura vecuma vai veselības stāvokļa dēļ nespēj sevi aprūpēt, mājokli, pilnu aprūpi un sociālo rehabilitāciju [↑](#footnote-ref-2)
3. Ilgstošas sociālās aprūpes institūciju sniegtā informācija, 25.01.2021. [↑](#footnote-ref-3)
4. Piem. VSAC “Latgale” filiālē “ Litene” no 151 saslimušā tikai 21 klients bija ar simptomātiku, kas raksturīga saaukstēšanas slimībām, starp tiem 2 stacionēti [↑](#footnote-ref-4)
5. VM ziņojums par Covid-19 izplatības risku novērtējumu un uz tiem balstītu lēmumu pieņemšanu par piesardzības un drošības pasākumu ieviešanu, pieņemts zināšanai MK 04.02.2021. sēdē, skat. <http://tap.mk.gov.lv/lv/mk/tap/?pid=40497735&mode=mk&date=2021-02-04> [↑](#footnote-ref-5)
6. Ilgstošas sociālās aprūpes institūcijas katru darba dienu līdz plkst.13 sniedz aktuālo informāciju LM par Covid-19 izplatību institūcijā [↑](#footnote-ref-6)
7. Skat. <https://www.lps.lv/lv/tiesraides-videoarhivs/videoarhivs/617-videoseminars-socialas-aprupes-centriem-par-praktiskiem-darba-aspektiem> [↑](#footnote-ref-7)
8. LM ir vienojusies ar NVO un sociālās jomas izglītības iestādēm, ka ar Covid-19 izplatību saistītas epidemioloģiskās situācijas saasinājuma gadījumā tās var piedāvāt brīvprātīgos palīgus ilgstošas sociālās aprūpes institūcijās. Uz aicinājumu atsaukušās vairākas organizācijas, kuru kontakti brīvprātīgo nepieciešamības gadījumā tiks nodoti ieinteresētajiem ilgstošas sociālās aprūpes institūcijām, izņemot tur, kur ieviesti karantīnas pasākumi [↑](#footnote-ref-8)
9. Skat. <http://tap.mk.gov.lv/lv/mk/tap/?pid=40497704&mode=mk&date=2021-02-04> [↑](#footnote-ref-9)